Brandstigting by twee skole ná tussenverkiesingThabana Senior Phase School (Foto: ANA/Balise Mabona) ŉ Brand is onderskeidelik Vrydag en Saterdag by twee skole in Mpumalanga gestig, vermoedelik deur lede van die gemeenskap wat ontevrede was met die uitslag van die tussenverkiesing Woensdag in die gebied. “Brande is Vrydagaand en Saterdagoggend gestig by Siyathokoza Senior Secondary School en Thabana Senior Phase School,” het brig. Leonard Hlathi, woordvoerder van die polisie, gesê. “Die situasie is nou kalm en die polisie monitor die gebied. Niemand is nog tot dusver in hegtenis geneem nie.” Jasper Zwane, woordvoerder van die departement van onderwys, het gesê “daar is geen regverdiging vir dié daad nie”. “Wat gaan nou met die leerders Maandag gebeur, as mens in ag neem dat hulle tans besig is met hul eksamen? Die departement sal beamptes na die twee skole ontplooi om die omvang van die skade te bepaal en advies te gee oor die proses wat gevolg moet word.” Sello Matshoga, woordvoerder vir die ANC in die Nkangala-streek, het aan die African News Agency (ANA) gesê gewelddadige betogings het Donderdag in die gebied begin ná die Onafhanklike Verkiesingskommissie (OVK) aangekondig het dat ANC-kandidaat Phumzile Mnguni die onafhanklike kandidaat, Lucky Ntuli, geklop het. “ŉ Groep persone het die straat versper en na die plaaslike kantoor van die OVK opgeruk. Die groep beweer die uitslag is nie die ware weerkaatsing van die tussenverkiesing nie. Ons sê ons het wyk 7 regverdig gewen en hulle moet hof toe gaan as hulle nie tevrede is nie,” het Matshoga gesê. Ntuli was ŉ ANC-lid, maar het in Mei as ŉ onafhanklike kandidaat geregistreer. Hy het Saterdag aan ANA gesê hy verwerp die uitslag van die tussenverkiesing omdat “daar baie slegte dinge tydens die stemmery gebeur het”. “Die brandstigting by die skole is egter ŉ kriminele element en dit is verseker nie gedoen deur die persone wat my ondersteun nie.”